Kegyelem nektek és békesség Istentől a mi Atyánktól és az Úr Jézus Krisztustól!

Ézs 9, 1-6*1A nép, amely sötétségben jár, nagy világosságot lát, a homály földjén lakókra világosság ragyog. 2Te megszaporítod a népet, nagy örömöt szerzel neki. Úgy örülnek színed előtt, ahogyan aratáskor szoktak örülni; ahogyan vigadni szoktak, akiknek zsákmányt osztanak. 3Mert terhes igáját, a hátát verő botot, sanyargatójának vesszejét összetöröd, mint Midján napján. 4Mert minden dübörögve menetelő csizma és véráztatta köpönyeg elég, és tűz martaléka lesz. 5Mert egy gyermek születik nekünk, fiú adatik nekünk. Az uralom az ő vállán lesz, és így fogják nevezni: Csodálatos Tanácsos, Erős Isten, Örökkévaló Atya, Békesség Fejedelme! 6Uralma növekedésének és a békének nem lesz vége Dávid trónján és országában, mert megerősíti és megszilárdítja törvénnyel és igazsággal mostantól fogva mindörökké. A Seregek URának féltő szeretete viszi véghez ezt!*

Krisztust ünneplő Gyülekezet!

Az Angyalkórus az imént Pintér Béla *Gyere el a Jászolhoz* című szerzeményét énekelte, ahol az a kérdés hangzott el, hogy: „Ha pásztor lennél, vagy bölcs,  
s kétezer évvel ezelőtt élnél,  
vajon mit tennél, mondd csak, mit tennél,  
a jászolhoz ugye, eljönnél?”.

Te elmennél-e leborulni a Messiás előtt, te akarnál-e találkozni a Megváltóval? Te vennéd-e a fáradtságot, hogy akár elindulj napkeletről egy hosszú útra, vagy akár csak annyira, hogy bemenj a szomszédos faluba, Betlehembe és ott felkeresd a Krisztust, hogy igazi ünneped lehessen?  
De nem kell a feltételezések mezején maradnunk, mert kérdezhetem azt is, hogy ma miért jöttél ide? Nézz a szívedbe és válaszolj magadnak: miért érkeztél ide? Műsort nézni, kórust hallgatni, hagyományból, ismerősökkel találkozni, vagy Krisztust ünnepelni?

Nem könnyű az utolsót válaszolni tiszta szívvel, hiszen annyi minden csábít, annyi minden próbálja megragadni a gondolatainkat, az érzelmeinket, hogy bizony pontosan tudom én is, hogy mennyire kell az önfegyelmezésünk ahhoz, hogy karácsony ünnepe ne válljon egy túlzsúfolt programzuhataggá, egy ajándékdömpinggé, egy elvárásokkal teli feladathalmazzá… igen tudom én is, hogy mennyire nehéz nem megelégedni azzal, hogy ez a család, ez az emberi szeretet és kedvesség, vagy épp a díszek és a fenyő ünnepe. Tudom, hogy mennyire könnyű eljutni addig, hogy már minden van az ünnepben, csak épp a megszületett Megváltó, - hadd mondjam így -, épp csak a születésnapos marad kint, marad meghívatlan a saját ünnepéről.   
Van egy találó grafika a zsúfolt buszról, ahova az utolsó utáni ember is felzsúfolódik, majd a még érkezőnek kikiáltják, hogy ide már nem fér fel, várja meg a következőt… mire az érkező válaszol, hogy: „Na, de kérem, hát én vagyok a sofőr!”  
És milyen találó ez a két képkocka sokszor a mi karácsonyunkra is: annyi mindent zsúfolnánk bele, annyi mindennel próbáljuk megpakolni, hogy végül már csak épp az nem tűnik fel, hogy csak pont az maradt ki, akitől az egész működik, akire egyedül valóban szükség van az ünnephez.

Krisztust kint felejteni, kizárni az ünnepedből viszont nem azt fogja eredményezni, hogy Ő magányos marad, hogy Neki nem lesz része igazi örömben, hanem pont fordítva, azt fogja eredményezni, hogy bármennyire is megpakoltad és telezsúfoltad az ünnepedet, ha tele is hordtad a házat a világ minden csábító kincsével, még dubai csokival is, akkor is, bizony a te karácsonyod marad üres. És, hadd hangsúlyozzam ezt újra: a Krisztus nélküli karácsony az nem csak hiányos, az üres marad.

Az Úr azonban nem akarja ezt. Annyira szeret téged, hogy azt mondja, hogy *jó, ha eddig el is mentél mellette, ha eddig el is felejtetted Őt behívni az ünnepedre, az életedbe, hát még most sem késő!* Még most, itt az ünnep küszöbén, odalép hozzád megszólít és azt mondja, hogy csak szólíts meg és jövök. Ott akarod veled lenni és olyan örömöt akarok neked adni, ami bőven meghaladja minden várakozásodat és készülésedet. *Csak hívj be, csak szólíts meg!*

És, hogy ez még könnyebb legyen, be is mutatkozik nekünk ma az igében, hogy ki is Ő, hogy mit is jelent a gyakorlatban, hogy Ő a Messiás, a Krisztus, a Megváltó. Így olvastuk: „*5Mert egy gyermek születik nekünk, fiú adatik nekünk. Az uralom az ő vállán lesz, és így fogják nevezni: Csodálatos Tanácsos, Erős Isten, Örökkévaló Atya, Békesség Fejedelme”*. Elmondja neked, hogy ki ő, azok után, hogy megteremtett, hogy formált, hogy megerősített, hogy megtartott, hogy megszabadított, hogy minden hibád ellenére is elfogad és szeret, még mindig nem érzi megszégyenítésnek, még mindig nem derogál neki, hogy mindezek után is Ő lépjen oda hozzád és bemutatkozzon alázattal; békességgel és kegyelemmel.

Ismerjük talán a szuperhős filmekből, hogy milyen teátrális, figyelemvadász, vagy épp komoly és túlmisztifikált jelent szokott lenni, mikor a megmentő, a szuperhős bemutatkozik. Ott cseng talán sokok fülébe, hogy „Én vagyok Batman.”, vagy „Én vagyok Vasember.”. És hirtelen valóban a szereplők levegőt se kapnak a meglepődöttségtől, a csodálkozástól és azonnal hatalmas izgalom lesz úrrá minden szem- és füll-tanún.   
Hát Krisztus valóban az egész világot, minden élt, élő, valaha létező embert mentett meg, és bizony nem csak a mesében, a filmvásznon, - de nekünk vajon leesik az állunk, elakad a lélegzetünk, mikor odalép hozzánk, mikor azt mondja nekünk is, mint sokszor az evangéliumokban: hogy ma nálad akarok megszállni, ma a te házadban, ma veled akarok ünnepelni?   
Belegondoltál ebbe már valaha is így, hogy a Világ Megváltója, a *Csodálatos Tanácsos, az Erős Isten, az Örökkévaló Atya, a Békesség Fejedelme,* veled akar ünnepelni? Érted, hogy milyen szeretetről tanúskodik ez, hogy neki soha, egyetlen pillanatra se lesz kérdés, hogy elmenjen-e hozzád, vagy érted bármilyen hosszú, vagy rögös útra is? De nekünk mégis, ma is valóban kérdés: *„Ha pásztor lennél, vagy bölcs, s kétezer évvel ezelőtt élnél, vajon mit tennél, mondd csak, mit tennél, a jászolhoz ugye, eljönnél?”.*

Mai igénknek az elején azt olvastuk: *1A nép, amely sötétségben jár, nagy világosságot lát, a homály földjén lakókra világosság ragyog.*Úgy látszik, hogy nem csak Ézsaiás próféta korában, vagy Jézus korában, hanem ma is megállja a helyét ez a kép. Nekünk, a sötétségben botorkálóknak, a homály földjén járkálónak, nagyon kell az igazi fényesség. Próbáljuk elhitetni magunkkal is sokszor, hogy jó ez így, hogy már hozzászokott a szemünk a sötéthez és látunk, működik ez így is, de amint a Világ Világossága felragyog, mint mikor a sötét szobában felkapcsolják a lámpát, hát azonnal észrevesszük, hogy tévedtünk: nem jó nekünk a homályban, nem jó nekünk az sötétségben botladozni.   
Krisztus fénye, ha rád ragyog, ha engeded, hogy az Isten szeretetének a fényéhez hozzászokjon a szemed, ebben a fényben láss meg igazán mindent, akkor teljesen mást fogsz már látni magad körül, mert már nem lesznek elrejtettek, a sötétség fogságában lévők az áldások, a pillanatok, az emberek, sem pedig maga az ünnep.  
Ha hagyod, hogy a Krisztus fénye töltse be az ünnepedet, akkor például megláthatod, hogy a karácsonyfa nem egy giccs a templomban, vagy otthon a szobádban, hanem, hogy Isten azon keresztül is tanít, bemutatkozik, próbál a legnagyobbak és a legkisebbek számára is láthatóan és érthetően belépni, megjelleni, mert az Úr segíteni akar téged, igazi, el nem múló ünnepet akar neked ajándékozni.   
Hiszen, ha Krisztus fényében nézzük, akkor mit látunk a karácsonyfára tekintve? Nézzük csak meg: Egy felfelé mutató nyilat, ami nem a lábánál lévő ajándékcsomagokra mutat, hanem felfelé, Isten felé irányítja a tekintetünket.  
A karácsonyfa nem véletlenül örökzöld, hanem azért, mert az örök életet jelképezi, a paradicsomi Élet Fáját jeleníti meg a számunkra.  
Aztán nézzük csak mi van még itt rajta, - de gyanítom, hogy szinte minden háznál így van! A fényekről talán mondanom sem kell, hogy Jézus Krisztust, a Világ Világosságát jelképezik. A csúcsdísz, a legfelső csillag, a betlehemi csillagot jeleníti meg. Az angyalkák az örömhír hozói és bár így némán, de jelentésükben mégis hangosan visszhangozzák nekünk is, hogy él, jelen van a te életedben is a Megváltó. A gömbök, az élet igazi díszeit, a Biblia által jó gyümölcsöknek nevezett terméseket jelképezik, amiket a mi életünk is megteremhet, ha Isten kegyelme által, a Krisztus hitében élünk, ezek pedig az: öröm, békesség, türelem, kedvesség, jóság, hűség, szelídség, önmegtartóztatás és az ezekből fakadó jó tettek, mert ezek valóban ékesítik a mi életünket, a mi hitünket is, nem csak az ünnepi fát.   
És végül lenézhetünk majd a fa törzsének aljához, a földre is és észrevehetjük az ajándékokat is. De mielőtt neki állnánk és nagy hévvel letépnénk a csomagolást, talán meg tudunk állni egy pillanatra és hálát tudunk adni minden áldásért és a legnagyobb ajándékért, hogy Isten úgy szeret téged, hogy vállalta még az emberi testbe lépést, a megalázást, a keresztet is, hogy te szabad lehess és ne kelljen a homályban botorkálnod, a sötétben elveszned, hanem Vele, Érte, Nála igazi ünnepben élhess.  
Ünnepeljetek így és engedjétek, hogy az Úr egészen közel léphessen hozzátok, hogy betölthesse a ti életetekben, a szívetekben rendelkezésre álló teljes teret, és így valódi, minden emberi értelmet és előkészületet meghaladó örömet és ünnepet ajándékozhasson nektek! Engedjétek és lássátok meg, hogy a mai igénk záró mondata mennyire igaz: a „*Seregek URának féltő szeretete viszi véghez ezt!”* - ünnepeljetek Krisztussal, ünnepeljetek az Isten szeretetével! Ámen